3 साल में कमरे में कचरे का ढेर लगा; सिलेंडर तक नहीं मंगवाया, हीटर पर पकाया खाना
Haryana Coronavirus News; Woman Who Kept Herself and Her Child in the House रखा और खुद  कोरोना के डर के साये में एक महिला ने अपने 11 साल के बेटे को लगातार 3 साल घर में कैद रखा और खुद ने भी घर की दहलीज के बाहर कदम नहीं रखा
हरियाणा के गुरुग्राम में कोरोना के डर से 3 साल घर में कैद रहे मां-बेटे के रेस्क्यू के बाद पता चला है कि महिला सब कुछ ऑनलाइन ऑर्डर करती थी। फिर सामान को सैनिटाइज करके ही यूज करती थी। 3 साल में एक बार भी कूड़ा फेंकने बाहर नहीं निकली। घर में चिप्स से लेकर अन्य आइटम के रैपर्स का ढेर मिला है।
शुरुआती जांच में पता चला है कि मां-बेटे की मानसिक स्थिति पूरी तरह ठीक नहीं है। इसलिए दोनों को रोहतक पीजीआई में भर्ती कराया गया है।
पति बोला- कोरोना की वजह से मैं घर नहीं गया, बाद में पत्नी ने दरवाजा नहीं खोला
गुरुग्राम के चकरपुर इलाके के मारुति विहार निवासी सुजान की पत्नी मुनमुन मांझी 2020 में आई कोरोना की पहली लहर से इतना घबरा गई कि उसने खुद को 8 साल के बेटे के साथ घर में कैद कर लिया। पति सुजान एक प्राइवेट कंपनी में जॉब करते हैं। कोरोना के डर से वह खुद कुछ दिन घर नहीं गए, लेकिन कोरोना का खतरा कम होने के बाद जब लौटे तो पत्नी ने दरवाजा नहीं खोला।
मायके वालों ने कॉल किया तो नहीं मानी
सुजान ने पुलिस को बताया कि कुछ समय तक तो उसे भी लगा कि डर की वजह से पत्नी घर के अंदर नहीं आने दे रही है, मगर जब वक्त बीतने लगा तो उन्हें पत्नी की मानसिक स्थिति पर शक हुआ। इसके बाद उसने पत्नी के मायके वालों से बात की। मायके वालों ने समझाया, लेकिन मुनमुन ने उन्हें भी कह दिया कि अभी कोरोना फैला हुआ है। वह न घर से बाहर आएगी और न बाहर से किसी को अंदर आने देगी, चाहे वह उसका पति ही क्यों न हो।
परेशान पति पड़ोस में रहने लगा
पति सुजान ने बताया कि जब भी वह घर आने की जिद करता तो पत्नी उसे कहती कि वीडियो कॉल पर बात कर लो। वह रोजाना अपने बेटे और पत्नी से वीडियो कॉल पर ही बात करता था। इसके बाद घर के पास ही किराए पर कमरा लेकर रहने लगा। सुबह-शाम वह खिड़की से ही दोनों को देख लेता था।
बच्चे की ऑनलाइन पढ़ाई कराई
पति सुजान ने कहा कि उसे अपने बच्चे के फ्यूचर की चिंता सताने लगी। उसकी पढ़ाई डिस्टर्ब हो रही थी। स्कूलों में अब फिजिकल क्लास शुरू हो चुकी है, लेकिन पत्नी बेटे को घर से बाहर नहीं निकलने दे रही थी। पढ़ाई प्रभावित होते देख मैंने पत्नी के खाते में पैसे डलवाए और उसके स्कूल में बात कर उसकी ऑनलाइन पढ़ाई शुरू करा दी। बच्चे के दो बार पेपर भी ऑनलाइन ही दिलवाए।
सिलेंडर का डर, हीटर पर पकाया खाना
कुछ समय तक तो मुनमुन ने गैस सिलेंडर मंगवाया, लेकिन ढाई साल में उसने एक बार भी गैस सिलेंडर बुक नहीं किया। उसे डर था कि गैस सिलेंडर देने वाला कर्मचारी आएगा, तो उसे व बेटे को कोरोना का संक्रमण हो जाएगा। वह खाना हीटर पर ही पकाती थी। घर का खर्च चलाने के लिए पति से खाते में ऑनलाइन पैसे ट्रांसफर कराती थी।
पहले गए तो आत्महत्या की धमकी दी
पति की सूचना पर पुलिस पहले सोमवार को महिला व बेटे को बाहर निकालने के लिए गई। उस वक्त पुलिस, महिला बाल विकास विभाग और स्वास्थ्य विभाग के अफसर साथ थे। उन्होंने कई बार कहा, लेकिन महिला ने गेट नहीं खोला। जब उन्होंने जबरन गेट खोलना चाहा तो महिला ने आत्महत्या की धमकी दी। इससे टीम लौट आई। अगले दिन टीम पूरी तैयारी के साथ गई। घर का दरवाजा तोड़ा और महिला व बेटे को बाहर निकाला।
आंध्रप्रदेश में भी सामने आया था ऐसा केस
आंध्रप्रदेश के काकीनाडा जिले के कुययेरू गांव में भी दिसंबर 2022 में ऐसा ही केस सामने आया था। 43 साल की महिला कर्नीदी मणि और उनकी 20 वर्षीय बेटी दुर्गा भवानी पिछले तीन साल से अपने घर से बाहर नहीं निकलीं। उन्होंने अपने दरवाजे बंद रखे। महिला के पति कर्नीदी सुरिबाबू ने स्वास्थ्य केंद्र को इसकी जानकारी दी। इसके बाद पुलिस की मदद से उन्हें अस्पताल में भर्ती कराया गया। पति ने बताया कि मां-बेटी कोरोना फोबिया से पीड़ित थीं।
उन्हें यह भी डर था कि कोई उन्हें मारने की कोशिश कर रहा है। पति ने बताया कि कोरोना के दौरान खाना बनाकर देने जाता था। बाद में उन्होंने पति से भी खाना लेना बंद कर दिया, लेकिन फिर भी वह खाना घर की खिड़की पर रख आता था।
ये खबर भी पढ़ें:- 
कोरोना का डर, 3 साल घर में कैद रहे मां-बेटा: पति की शिकायत पर पुलिस ने रेस्क्यू किया, अस्पताल में भर्ती 
हरियाणा में गुरुग्राम के मारुति विहार इलाके में कोरोना के डर से एक महिला ने अपने 11 साल के बेटे को 3 साल घर में कैद रखा। महिला ने खुद भी घर की दहलीज के बाहर कदम नहीं रखा। पति उन्हें जरूरत की चीजें तो मुहैया कराता रहा, लेकिन महिला ने उसे घर में एंट्री नहीं दी (पूरी खबर पढ़ें)